D ô v o d o v á   s p r á v a

A. Všeobecná časť 
Návrh zákona, ktorým sa mení a dopĺňa zákon č. 595/2003 Z. z. o daní z príjmov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky z klubu Sloboda a Solidarita Vladimíra Marcinková, Vladimír Ledecký a Alojz Hlina.

Cieľom predkladanej právnej úpravy je rozšírenie okruhu zákonom uznateľných daňových výdavkov o výdavky vynaložené na prevádzku nielen vlastných firemných škôlok a zariadení starostlivosti o deti do troch rokov veku dieťaťa, ale aj tých, ktoré zabezpečuje zamestnávateľovi (firme) tretia strana.

Na základe aktuálne platnej právnej úpravy, zdôrazňujúc novelu zákona č. 595/2003 Z. z. o daní z príjmov z roku 2023 si zamestnávatelia (firmy) môžu uznať ako daňovo uznateľné tie výdavky, ktoré im vznikli v súvislosti s prevádzkou vlastných firemných škôlok a jaslí. Predmetná novelizácia zákona z roku 2023 mala preukázateľne a merateľne pozitívny vplyv na zamestnávateľov a motivovala ich takéto zariadenia pre detí svojich zamestnancov zakladať. 

Z aplikačnej praxe však vyplynulo, že hoci mnoho zamestnávateľov by tieto zariadenia chcelo založiť, samostatne na to nedisponujú dostatočnými kapacitami, prípadne im chýba iný potrebný kapitál. Vzhľadom na tieto skutočnosti si prevádzku firemných jaslí a škôlok zabezpečujú prostredníctvom tretej strany (zjednodušene povedané prostredníctvom dodávateľa). Firemné jasle a škôlky, ktoré zamestnávateľovi prevádzkuje a zabezpečuje tretia majú všetky benefity ako tie firemné jasle a škôlky, ktoré si prevádzkuje zamestnávateľ sám. Zároveň v prípade, že jeden zamestnávateľ samostatne nie je schopný naplniť kapacitu firemných jaslí alebo škôlok dochádza k ich zdieľaniu medzi viacerými zamestnávateľmi. Takáto prax je veľmi častá napríklad vo väčších administratívnych centrách. Platná legislatíva zamestnávateľom v súčasnosti neumožňuje si výdavky súvisiace s prevádzkou firemných jaslí a škôlok, ktoré sú zriadené treťou stranou označovať za daňovo uznateľné. Vzhľadom na uvedené skutočnosti, ako predkladatelia predmetného návrhu zákona navrhujeme okruh daňovo uznateľných výdavkov o tieto výdavky rozšíriť. 

Nedostatok miest v jasliach a škôlkach je jedným z hlavných dôvodov, ktorý bráni rodičom malých detí v návrate do zamestnania. Z prieskumov vyplýva, že až 50 % matiek sa do zamestnania nemohlo vrátiť práve kvôli tomuto nedostatku.[footnoteRef:1] Zároveň štát v súčasnosti nemá veľa efektívnych a časovo nenáročných nástrojov, ako tento nedostatok odstrániť. Súkromný sektor tak môže urobiť prostredníctvom firemných jaslí a škôlok, aplikačná prax a výskumy ukazujú, že prostredníctvom daňových nástrojov je možné zamestnávateľov motivovať takéto zariadenia zakladať. Okrem toho majú firemné jasle a škôlky množstvo benefitov pre deti a rodičov, ako napríklad prispôsobený čas prevádzky škôlky alebo jaslí potrebám zamestnanca, zdravotné výhody pre matku a dieťa v dôsledku neprerušenia dojčenia, v prípade potreby je rodič okamžite pri dieťati, či väčšia istota udržania si pracovného miesta pre rodiča malého dieťaťa. 	 [1:  Pozri: https://www.pracujucemamy.sk/pre-firmy] 


Predložený návrh zákona preukázateľne zlepší dostupnosť predprimárneho vzdelávania na Slovensku, ktorého nízka dostupnosť je zároveň jedným z dôvodov klesajúcej pôrodnosti. Na základe údajov Štatistického úradu Slovenskej republiky demografický vývoj v roku 2025 predstavoval druhý najvýraznejší úbytok obyvateľstva v histórii samostatného Slovenska, hneď po roku 2021. Hlavným faktorom poklesu populácie v roku 2025 bol prirodzený úbytok obyvateľstva. V uplynulých štyroch rokoch počet narodených každoročne klesol o 2000 až vyše 4000 detí. S súvislosti s poklesom počtu narodených detí dosahovala rekordne nízke hodnoty aj hrubá miera pôrodnosti, ktorá sa v roku 2025 dostala na úroveň 776 narodených detí na 100-tisíc obyvateľov.[footnoteRef:2] Príklady dobrej praxe z iných členských štátov Európskej únie alebo OECD jasne ukazujú, že kvalitná a dostupná predprimárna starostlivosť pôsobí ako jeden z faktorov, ktoré pôrodnosť v krajine zvyšujú a motivujú osoby k rodičovstvu. Aj v kontexte vyššie uvedených informácií preto prichádzame s predmetnou novelou zákona. [2:  Zdroj: Štatistický úrad Slovenskej republiky] 


Zároveň zdôrazňujeme význam vzdelávania detí v ich rannom detstve. Výskumy ukazujú, že deti, ktoré sú vzdelávané v rannom detstve dosahujú lepšie kariérne výsledky a evidujeme v ich prípade nižšiu mieru kriminality. Zároveň sa ušetrí 7 – 10 % nákladov súvisiacich s ich vzdelávaním.[footnoteRef:3] Na Slovensku vo vzdelávaní detí v ich rannom detstve zaostávame aj kvôli nedostatku miest v jasliach a škôlkach. Práve firemné škôlky a jasle môžu tento negatívny stav zlepšiť.  [3:  Pozri: https://heckmanequation.org/resource/invest-in-early-childhood-development-reduce-deficits-strengthen-the-economy/] 


Predkladaný návrh zákona je v súlade s Ústavou Slovenskej republiky, ústavnými zákonmi, zákonmi a všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona bude mať mierne negatívny vplyv na rozpočet verejnej správy. Návrh zákona nemá vplyv na životné prostredie, na služby verejnej správy pre občana a ani vplyv na informatizáciu spoločnosti. Návrh zákona bude mať pozitívne sociálne vplyvy, ako aj pozitívny vplyv na manželstvo, rodičovstvo a rodinu. Zároveň bude mať návrh zákona pozitívny vplyv na podnikateľské prostredie. 




















B. Osobitná časť

K čl. I

Okruh daňových výdavkov sa rozširuje o výdavky vynaložené na pracovné a sociálne podmienky a starostlivosť o zdravie vynaložené na prevádzku materských škôl a zariadení starostlivosti o deti do troch rokov veku dieťaťa, ktoré môže zabezpečovať zamestnávateľovi tretia strana.

.	K čl. II

Nadobudnutie účinnosti predkladanej novely zákona sa navrhuje na 1. januára 2027.
